  pixabay.com Майя Бывальцева Удмуртиын лемтэй мертчиськон пумысен эмъяськонниосы нырысетӥ вазиськонъёс пусъемын. Со сярысь 12-тӥ оштолэзе элькунысь тазалыкез утёнъя министерстволэн пресс-службаез ивортӥз. Векчи нымы-кибы кышкыт висёнъёсты вӧлмытэ –лемтэй энцефалитэз но лемтэй боррелиозэз, соос сӧсыр карыны яке быронэ вуттыны быгато. Лемтэез эмъяськонниын яке ас коже поттыны луэ. Нымы-кибыез, пачкатытэк, пияла посудае пононо но матысь лабораторие нуоно. Соос Ижкарын, Воткаын, Глазкарын, Можгаын, Сарапулын, Балезиноын, Эграын, Уваын вань (ужан дырзэс, телефон номерзэс татысь тодыны луоз). Озьы ик Паласькись висёнъёсъя элькун эмъюртлэн лабораторияз басьтозы. 2021-тӥ арын Удмуртиын 16 сюрс 995 адями лемтэй мертчиськем бере эмъяськонниосы вазиськиз, со пӧлысь 2 сюрс 500 палаез (15,1 процент) – 14 аресозь пиналъёс. Тодэ вайытом, 2021-тӥ арын адями борды мертчиськем нырысетӥ лемтэез 12-тӥ оштолэзе Роспотребнадзорлэн элькунъя управлениезлэн лабораторияз эскерыны вайизы. Ватсалом, лемтэй энецефалитлэсь утиськон ласянь тужгес пайдаё амал – прививка. 2022-ти арын сое 119 сюрс 293 адямилы пуктыны чакламын (со пӧлын 98 сюрс 734 пиналъёс). Тегъёс: Тазалык лемтэй Ижкар Удмуртия  